ছবির শেষ দৃশ্যে ব্যোমকেশ এক প্রযোজককে জিগ্যেস করছে, ‘আচ্ছা, আমার চরিত্রটা কে করবেন’? প্রযোজকের উত্তর, ‘উত্তম কুমার’! সত্যজিৎ রায়, ‘চিড়িয়াখানা’ এবং উত্তম কুমারের ‘রেফারেন্স’ অ়ঞ্জন দত্তের ছবিতে এটুকুই। তিনি যেহেতু এটুকুর মধ্যেই রেফারেন্সটা সীমাবদ্ধ রেখেছেন, তাই অঞ্জনের ‘ব্যোমকেশ ও চিড়িয়াখানা’ নিয়ে কথা বলাই ভাল। ওই ‘চিড়িয়াখানা’য় কী হয়েছিল, কী হয়নি’র হিসেবখাতা না খুলে, এই ছবিতে কী হয়েছে কিংবা হয়নি সেটা দেখাই ভাল। পুজোর বাজারে শেক্সপিয়র হাজির। কিন্তু মানতেই হচ্ছে, শরদিন্দু বন্দ্যোপাধ্যায় আবার হিট!
একসময়ের বম্বে সেশন কোর্টের বিচারপতি নিশানাথ সেন হঠাত্ হাজির ব্যোমকেশের কাছে। চরিত্রটা করেছেন শান্তিলাল মুখোপাধ্যায়। চাকরি ছাড়ার পর নিশানাথ গোলাপের চাষ করে। তার বাগানটা শিয়ালদহ স্টেশন থেকে এক ঘণ্টার পথ। নিশানাথ ব্যোমকেশকে দু’টো কাজ করতে বলে। তাকে কেউ ব্ল্যাকমেল করার চেষ্টা করছে কি না, এবং তার বাগানে সুনয়না নামে কোনও অভিনেত্রী এসে রয়েছে কি না, খুঁজে বার করা। নিশানাথের গোলাপবাগানে গিয়েই ব্যোমকেশ বুঝতে পারে সেটা আদতে চিড়িয়াখানা, যেখানে হরেক কিসিমের মানুষ বাস করে! রহস্য ঘনীভূত হয় নিশানাথ অকস্মাত্ খুন হওয়ায়। 
গল্পে এত বেশি চরিত্র, যে জট খুলতে গিয়ে জট পাকানোর সম্ভাবনা ছিল বেশি। এদিকে ব্যোমকেশের তদন্ত এবং সত্যান্বেষণ যেভাবে এগোয়, সেটা নিপাট সরলরেখার মতো। যার ফলে একটা কনট্রাস্ট তৈরি হয়েছে গল্প জুড়ে। তদন্তও যদি জটিলভাবে এগোত, তাহলে এ ছবির পরিণতি হয়তো অন্যরকম হতে পারত। হয়নি, সেটা অঞ্জনের মুনশিয়ানাই বলতে হয়। তবে ফাঁকফোকরও থেকে গেল যে! যেখানে জেরা করতে গিয়ে ব্যোমকেশের কানে আসে ডাক্তার ভূজঙ্গধরের ‘দন্তরুচিকৌমুদী’। সেখান থেকে যার শিল যার নোড়া, তারই ভাঙে দাঁতের গোড়া! তারপর সত্যবতীর প্লাস্টিকের চুড়ির কথা। এগুলো থেকে কীভাবে ব্যোমকেশ নিশ্চিত হল, বনলক্ষ্মীর প্লাস্টিক সার্জারি হয়েছে? এবং বনলক্ষ্মীই আসলে সেই অভিনেত্রী সুনয়না, যাকে নিশানাথ খুঁজছিলেন? সেখানে ব্যোমকেশের ‘ইন্সটিঙ্কট’ ঠিক স্পষ্ট হল না! অথচ এটাই ক্লাইম্যাক্স! কাজেই নম্বর কাটতেই হচ্ছে। 
প্রথমবার যখন ব্যোমকেশের সঙ্গে গোলাপবাগানে একেকজনের আলাপ হচ্ছে, জায়গাটা রহস্যের উপাদান জুগিয়েছে। বিশেষ করে ওই গম্ভীর পরিস্থিতিতে অজিতের চরিত্রে শাশ্বত চট্টোপাধ্যায়ের কমিক রিলিফও ফুরফুরে করে দেবে, যাতে আবার গম্ভীর হওয়া যায়! ছবিতে দুলাল লাহিড়ীকে রীতিমতো আবিষ্কার করা গেল! শেষ কবে এ রকম একটা চরিত্রে তাঁকে দেখা গিয়েছিল মনে পড়ছে না। এজন্য অঞ্জনকে ধন্যবান। তবে বাকি চরিত্রগুলো নির্মাণের ব্যাপারে অঞ্জন একটু কম পরিশ্রম করেছেন মনে হল। অন্তত ‘মোটিভ’, ‘সারকামস্ট্যান্স’, ‘ইন্সটিঙ্কট’ এবং ‘ব্যাকগ্রাউন্ড’ যদি আরেকটু পোক্ত হতো, ভাল হতো। পোয়েটিক লাইসেন্স তো ছিলই! বাংলা ছবিতে এখন দু’জন ব্যোমকেশ। আবির চট্টোপাধ্যায় তাঁর জায়গায় থাকুন, যিশু কিন্তু প্রমাণ করে দিচ্ছেন তিনিও আছেন। ব্যোমকেশ যে রেগে গেলে বেশ ভয়ঙ্কর, সেটা দেখালেন অবশ্য অঞ্জন! 
পুজোর মরসুম। ছ’খানা ছবি রিলিজ করেছে। ‘ব্যোমকেশ ও চিড়িয়াখানা’ কিন্তু ‘মাস্ট ওয়াচ’। খামতি থাকা সত্ত্বেও, সেটা বলতেই হচ্ছে। শেষ দৃশ্যে সাহেব-বেশী ব্যোমকেশ এবং কোকনদ গুপ্তের গুলি-যুদ্ধ পরবর্তী ব্যোমকেশের ইঙ্গিত দিয়ে রাখল কি?